Dôvodová správa
Zhromaždenie zmluvných strán je vrcholným orgánom Medzinárodnej organizácie mobilných satelitných komunikácií (IMSO), ktorý pravidelne zasadá každé 2 roky. Každá zmluvná strana má v Zhromaždení jeden hlas. Hlavnými funkciami Zhromaždenia sú najmä: 
1.	zvažovať a kontrolovať ciele, celkovú politiku a dlhodobé ciele organizácie (IMSO) a činnosť spoločnosti (Inmarsat Ltd.), týkajúce sa základných princípov,
2.	podniknúť všetky kroky na zabezpečenie dodržiavania základných princípov zo strany komerčnej spoločnosti (Inmarsat Ltd.), 
3.	rozhodovať o všetkých zmenách Dohovoru, a o otázkach týkajúcich sa oficiálnych vzťahov medzi IMSO a členskými i nečlenskými štátmi a inými medzinárodnými organizáciami, 
4.	menovať a odvolávať riaditeľa.
Nadchádzajúce 16. Zhromaždenie zmluvných strán IMSO, ktoré sa bude konať v dňoch 17. až 19. septembra 2002 v Londýne, je prvým zasadnutím tohto vrcholného orgánu organizácie po jej reštrukturalizácii a po privatizácii komerčnej časti  (Inmarsat Ltd.). Vývoj na trhu satelitných komunikačných služieb však rýchlo napreduje, a preto Dánsko navrhuje zmeny Dohovoru o IMSO, ktoré by posilnili jeho unikátnu pozíciu pri dohľade nad povinnosťou poskytovania komunikačných služieb v  rámci Globálneho námorného núdzového a bezpečnostného systému (GMDSS). 
Na zasadnutie sú vo funkcii pozorovateľov pozvané nasledujúce medzinárodné organizácie: UNCOPUOS (Výbor OSN pre mierové využívanie kozmického priestoru), IMO (Medzinárodná námorná organizácia), ICAO (Medzinárodná organizácia civilného letectva), ITU (Medzinárodná telekomunikačná únia, COSPAS-SARSAT, ako aj štáty, ktoré prejavili záujem stať sa členmi IMSO.
Aktívna účasť delegácie SR na nadchádzajúcom Zhromaždení zmluvných strán IMSO prakticky dokladuje snahu SR zapojiť sa do európskych a svetových štruktúr. Považujeme ju preto za potrebnú. Účasť zástupcu MDPT SR v delegácii prinesie poznatky z diskusií o celkovom smerovaní a politike medzinárodných organizácií a umožní hladkú prípravu na implementáciu navrhovaných zmien Dohovoru v prostredí SR.